ভারতে আয়োজিত উদ্বোধনী অনুষ্ঠানে অংশ নিচ্ছে না পাকিস্তান!

ওয়েব ডেস্ক : আর কিছুদিন পর শুরু হতে চলেছে এশিয়া কাপ (Asia Cup)। তা শেষ হওয়ার পর শুরু হবে মেয়েদের ODI বিশ্বকাপ (Woman ODI Worldcup 2025)। এই বিশ্বকাপ ভারত (India) ও শ্রীলঙ্কা (Srilanka) যৌথভাবে আয়োজন করছে। অনেক টালবাহানার পরে অবশেষে এই টুর্নামেন্ট খেলবে পাকিস্তান (Pakistan)। কিন্তু বিশ্বকাপ শুরু হওয়ার আগে ফের একবার নাটক শুরু করল পাক বোর্ড। ভারতের মাটিতে হতে চলা উদ্বোধনী অনুষ্ঠানে অংশগ্রহণ করবে না পাকিস্তান।

মূলত উদ্বোধনী অনুষ্ঠানে প্রতিটি দলের প্রতিনিধি উপস্থিত থাকেন। কিন্তু এই অনুষ্ঠানে পাকিস্তানের (Pakistan) মহিলা দলের ক্যাপ্টেন ফাতিমা সানা উপস্থিত থাকবেন না বলে দাবি করেছে পাকিস্তানের বেশ কিছু সংবাদমাধ্যম। পাকিস্তান দলের তরফে সেখানে কেউ থাকবেন না বলে জানা যাচ্ছে। মূলত, দুই দেশের মধ্যে অস্থিরতার কারণে নতুন নিয়ম অনুযায়ী এখন ভারত ও পাকিস্তান নিরপেক্ষ ভেন্যুতে ICC টুর্নামেন্টের ম্যাচ খেলবে। ফলে মনে করা হচ্ছে, সেই কারণেই উদ্বোধনী অনুষ্ঠানে থাকবে না পাকিস্তানের কোনও প্রতিনিধি।

আরও খবর : ফ্রান্সকে জেতালেন এমবাপে, পাঁচ গোল দিল ইতালি

প্রসঙ্গত, আগামী ৩০ সেপ্টেম্বর থেকে শুরু হচ্ছে মেয়েদের ODI বিশ্বকাপ (Woman ODI Worldcup 2025)। গুয়াহাটির বর্ষাপাড়া ক্রিকেট স্টেডিয়ামে ভারত ও শ্রীলঙ্কার ম্যাচ দিয়েই এই টুর্নামেন্ট শুরু হবে। আর এর ঠিক আগেই ওই স্টেডিয়ামে হবে উদ্বোধনী অনুষ্ঠান। সেই অনুষ্ঠানে পারফর্ম করবেন জনপ্রিয় সঙ্গীতশিল্পী শ্রেয়া ঘোষাল।

অন্যদিকে এই টুর্নামেন্টে আগামী ২ অক্টোবর বাংলাদেশের বিরুদ্ধে প্রথম ম্যাচ খেলবে পাকিস্তান। তার পরেই ৫ অক্টোবর কলম্বোয় প্রেমদাসা স্টেডিয়ামে ভারতের বিরুদ্ধে খেলতে মাঠে নামবে তারা। সব ম্যাচ দুপুর ৩ টে থেকেই শুরু হবে বলে খবর।